Rapport tal-Kummissjoni lill-Parlament Ewropew u lill-Kunsill dwar l-implimentazzjoni tar-Regolament (UE) Nru 305/2011 tal-Parlament Ewropew u tal-Kunsill tad-9 ta’ Marzu 2011 li jistabbilixxi kondizzjonijiet armonizzati għall-kumerċjalizzazzjoni tal-prodotti għall-bini u li jħassar id-Direttiva tal-Kunsill 89/106/KEE

1.Introduzzjoni

Ir-Regolament dwar il-Prodotti għall-Bini (CPR) ħa post dik li kienet id-Direttiva dwar il-Prodotti għall-Bini (CPD) u stabbilixxa kundizzjonijiet armonizzati għall-kummerċjalizzar tal-prodotti għall-bini fl-UE. Is-CPR ilu jiġi applikat fl-intier tiegħu minn Lulju tal-2013.

Dan ir-rapport lill-Parlament Ewropew u lill-Kunsill, li hu meħtieġ skont l-Artikolu 67(2) tas-CPR, jippreżenta l-istat tal-implimentazzjoni tas-CPR, u jinkludi l-esperjenza li nkisbet, kemm intlaħqu l-miri tas-CPR, u kwistjonijiet li jeħtieġu t-titjib.

L-evidenza fattwali li fuqha nbena dan ir-rapport ittieħdet mir-rapporti lill-Kummissjoni tal-Istati Membri u tal-partijiet ikkonċernati, mill-feedback regolari li jasal mingħand l-Istati Membri u mingħand il-partijiet ikkonċernati ewlenin, prinċipalment permezz tal-Grupp Konsultattiv, tal-Kumitat Permanenti dwar il-Bini u tal-grupp għall-kooperazzjoni amministrattiva dwar is-sorveljanza tas-suq (AdCo-CPR) u minn studju estern bit-titolu ‘Analysis of implementation of the Construction Products Regulation’, li tlesta f'Lulju tal-2015.

Dan ir-rapport ma jittrattax il-kwistjonijiet li diġà huma inklużi fi studji speċifiċi, f'rapporti magħmulin mill-Kummissjoni u f'rapporti li se jsiru aktar 'il quddiem din is-sena. Fost dawn hemm ir-rapport tal-2014 dwar is-sustanzi perikolużi, ir-rapport dwar is-setgħat delegati li ġie adottat fl-2015 u r-rapport li ġej dwar il-finanzjament tal-Organizzazzjoni Ewropea għall-Approvazzjoni Teknika (EOTA) mistenni fl-1 ta' Jannar 2017.

Bl-istess mod, il-koerenza tal-leġiżlazzjoni tal-UE, inkluż is-CPR u l-kosti u l-benefiċċji tiegħu, li hija applikabbli għas-settur tal-bini, huwa ppjanat li se tiġi soġġetta għal kontroll tal-idoneità fl-2017. Tnieda studju dwar l-impatt ekonomiku tas-CPR li r-riżultati tiegħu huma mistennija sas-sajf tal-2016.

2.Il-metodu tas-CPR

Il-miri tas-CPR

Il-mira ewlenija tas-CPR għadha l-istess waħda li kien hemm fis-CPD, jiġifieri t-titjib tat-tħaddim tas-suq uniku u t-titjib tal-moviment liberu tal-prodotti għall-bini fl-UE, permezz tal-istabbiliment ta' kundizzjonijiet armonizzati għall-kummerċjalizzazzjoni tal-prodotti għall-bini.

Is-CPR għandu wkoll miri speċifiċi operattivi: is-simplifikazzjoni tas-sistema eżistenti, il-kjarifika tal-kunċetti u d-definizzjonijiet li jintużaw, u żieda fil-kredibbiltà tal-qafas kollu kemm hu. Dawn il-miri kollha kemm huma jikkontribwixxu wkoll għall-politika tal-UE dwar l-SMEs, li għandha l-għan li tistabbilixxi kundizzjonijiet ekwi għall-SMEs, b'mod speċjali għall-mikrointrapriżi.

Il-metodu tas-CPR jikkontribwixxi għall-istrateġija "Ewropa 2020" u għall-miri tal-istrateġija "Bini 2020" tal-Unjoni Ewropea, li huma l-kompetittività sostenibbli tas-settur tal-bini u tal-intrapriżi tiegħu.

It-tħaddim tas-CPR

Is-sistema bbażata fuq is-CPR tarmonizza l-kundizzjonijiet għall-kummerċjalizzar tal-prodotti għall-bini billi toħloq lingwaġġ tekniku komuni li jiddefinixxi l-karatteristiki essenzjali b'relazzjoni mal-prestazzjoni tagħhom, bi speċifikazzjonijiet tekniċi armonizzati: standards armonizzati u d-Dokumenti Ewropej ta' Valutazzjoni (EADs). Dawn se jkopru l-qasam tar-rekwiżiti bażiċi għax-xogħlijiet tal-bini. Meta prodott għall-bini jkun kopert minn standard armonizzat jew jikkonforma ma’ Valutazzjoni Teknika Ewropea li tkun inħarġet dwaru, il-manifattur ifassal dikjarazzjoni ta’ prestazzjoni għalih u jpoġġilu marka CE.